ΓΡΑΠΤΗ ΕΡΩΤΗΣΗ E-2578/98

υποβολή: Angela Sierra González (GUE/NGL) προς την Επιτροπή

(1 Σεπτεμβρίου 1998)

Θέμα: Οικονομικό και φορολογικό καθεστώς των Καναρίων νήσων και "φορολογικοί παράδεισοι"

Η ειδική φορολογική ομάδα της Ευρωπαϊκής Επιτροπής, που υπάγεται στον αρμόδιο για τα φορολογικά θέματα Επίτροπο κ. Mario Monti, συνέταξε πίνακα 75 "δυνητικώς επιζήμιων" καταστάσεων στην Ευρωπαϊκή Ένωση, στις οποίες συμπεριέλαβε το οικονομικό και φορολογικό καθεστώς των Καναρίων νήσων.

Ωστόσο, οι φορολογικές πτυχές του εν λόγω καθεστώτος εγκρίθηκαν εκ μέρους της Επιτροπής τον Δεκέμβριο του 1997, με ορισμένες τροποποιήσεις του προταθέντος κειμένου.

Το άρθρο 299 της Συνθήκης του Άμστερνταμ, που βρίσκεται στο στάδιο της κύρωσής της, προβλέπει για τις άκρως απόκεντρες περιφέρειες, στις οποίες περιλαμβάνονται οι Κανάριοι νήσοι, τη δυνατότητα θεσπίσεως ειδικών μέτρων στον φορολογικό τομέα.

Ποιές ακριβώς πτυχές του οικονομικού και φορολογικού καθεστώτος των Καναρίων νήσων θεωρεί η προαναφερθείσα ομάδα ότι συνιστούν "δυνητικώς επιζήμια μέτρα" για τον ανταγωνισμό στην Ευρωπαϊκή Ένωση;

Με ποιο αιτιολογικό μπορεί να ενταχθεί το οικονομικό και φορολογικό καθεστώς των Καναρίων νήσεων στην εν λόγω "γκρίζα λίστα", έχοντας υπόψη τις ιδιαιτερότητες που παρουσιάζουν οι άκρως απόκεντρες περιφέρειες της Ευρωπαϊκής Ένωσης;

Απάντηση του κυρίουMonti εξ ονόματος της Επιτροπής

(7 Οκτωβρίου 1998)

Η ομάδα Κώδικας δεοντολογίας (φορολογία των επιχειρήσεων) συστάθηκε από το Συμβούλιο το Μάρτιο του 1998 μετά από ψήφισμα που εξέδωσε το Συμβούλιο και τα κράτη μέλη, τα οποία συνήλθαν στο πλαίσιο του Συμβουλίου της 1ης Δεκεμβρίου 1997, σχετικά με την υιοθέτηση ενός κώδικα δεοντολογίας για τη φορολογία των επιχειρήσεων. Η ομάδα του Συμβουλίου προεδρεύεται από τον πρώτο γραμματέα του βρετανικού Υπουργείου Οικονομικών και τα κράτη μέλη εκπροσωπούνται επί υψηλού επιπέδου. Η Επιτροπή εξασφαλίζει, σε συνεργασία με το Συμβούλιο, τη γραμματεία.

Ο κώδικας που υιοθετήθηκε από το Συμβούλιο και τα κράτη μέλη τον περασμένο Δεκέμβριο θέτει ορισμένα κριτήρια για τον εντοπισμό των φορολογικών μέτρων που ενδέχεται να θεωρηθούν επιβλαβή, δηλαδή τα μέτρα εκείνα, είτε πρόκειται για νόμους, ρυθμίσεις ή διοικητικές πρακτικές, βάσει των οποίων το πραγματικό επίπεδο φορολόγησης είναι αισθητά χαμηλότερο από αυτό που εφαρμόζεται συνήθως στο συγκεκριμένο κράτος μέλος.

Η Επιτροπή κλήθηκε να συντάξει, βάσει των στοιχείων που έχουν δημοσιοποιηθεί ή παρασχεθεί από τα κράτη μέλη, ένα έγγραφο το οποίο θα συζητηθεί από την ομάδα του Συμβουλίου και το οποίο συνίσταται σε έναν πρώτο ενδεικτικό κατάλογο μέτρων φορολόγησης των επιχειρήσεων, τα οποία ενδέχεται να εμπίπτουν στο πεδίο εφαρμογής του κώδικα και συνεπώς θα έπρεπε να εξεταστούν περαιτέρω.

Μια από τις κατηγορίες φορολογικών μέτρων που προβλέπονται στον κώδικα αφορά τα μέτρα που ευνοούν την ανάπτυξη ορισμένων περιφερειών. Το αξιότιμο μέλος αναφέρει, στο πλαίσιο αυτό, το οικονομικό και φορολογικό καθεστώς των Καναρίων Νήσων. Παρά το γεγονός ότι δεν είναι δυνατό να προβλεφθεί η φύση των συζητήσεων της ομάδας όσον αφορά το καθεστώς αυτό, η Επιτροπή θα ήθελε να υπενθυμίσει ότι στο ψήφισμα για τον κώδικα που εκδόθηκε από τα κράτη μέλη και το Συμβούλιο το Δεκέμβριο του 1997 καθίστατο σαφές ότι επιθυμούσαν να εξετασθεί αυτή η μορφή καθεστώτος, λαμβάνοντας παράλληλα υπόψη τα ειδικά χαρακτηριστικά και προβλήματα που αντιμετωπίζουν οι ιδιαίτερα απομακρυσμένες περιφέρειες και τα μικρά νησιά.